P6_TA(2007)0154

Тематична стратегия за устойчиво използване на природни ресурси

Резолюция на Европейския парламент от 25 април 2007 г. относно Тематична стратегия за устойчиво използване на природни ресурси (2006/2210(INI))

Европейският парламент,

- като взе предвид съобщението на Комисията "Към тематична стратегия за устойчиво използване на природните ресурси" (COM(2003)0572),

- като взе предвид съобщението на Комисията "Тематична стратегия за устойчиво използване на природните ресурси" (COM(2005)0670),

- като взе предвид Прегледа на Стратегията на ЕС за устойчиво развитие — обновена стратегия [1],

- като взе предвид Конвенцията за биологичното разнообразие, приета в Рио де Жанейро през 1992 г.,

- като взе предвид Директива 2001/42/ЕО на Европейския парламент и на Съвета от 27 юни 2001 г. относно оценката на последиците на някои планове и програми върху околната среда [2],

- като взе предвид членове 2 и 6 от Договора за създаване на ЕО, които предвиждат включването на изискванията за опазване на околната среда в различните сфери на политиката на Общността, с цел насърчаване на съобразено с околната среда развитие на икономически дейности,

- като взе предвид член 174 от Договора за ЕО,

- като взе предвид Шестата програма за действие на Общността в областта на околната среда (6th EAP) [3],

- като взе предвид съобщението на Комисията "Бъдещо развитие на устойчивото използване на ресурсите: тематична стратегия за превенция и рециклиране на отпадъците" (COM(2005)0666),

- като взе предвид своята резолюция от 5 юли 2005 г. относно съобщението на Комисията до Съвета и Европейския парламент за насърчаване на технологиите за устойчиво развитие: план за действие по технологии в областта на околната среда за Европейския съюз [4],

- като взе предвид член 45 от своя правилник,

- като взе предвид доклада на комисията по околна среда, обществено здраве и безопасност на храните (A6-0054/2007),

A. като има предвид, че през идните десетилетия бързите демографски промени в света ще доведат до още по-голяма тежест върху климата, природните ресурси и биологичното разнообразие, и че това развитие е също така свързано с неравенството в благосъстоянието на индустриализирания свят и развиващите се страни;

Б. Като има предвид, че едно устойчиво икономическо развитие, съчетано със справедливо и равностойно разпределение на произтичащите от природните ресурси ползи, достъпдо ресурси и пазари, е необходимо за облекчаване на бедността и повишаване на човешкото благосъстояние;

В. като има предвид, че поради бързото увеличаване на световното население, до 2010 г. Земята ще бъде обитавана от още 400 милиона души; като има предвид, че в свят, в който взаимната зависимост непрекъснато се увеличава, не можем да продължаваме да произвеждаме и потребяваме по начина, по който правим това сега, и че в световен мащаб 15500 растителни и животински видове са сериозно застрашени; като има предвид, че през последните десетилетия почти всички видове екосистеми и всички биологични видове вече сериозно са пострадали, и че прясната вода е уязвим ресурс, върху който се оказва "натиск"; като има предвид, че в световен мащаб водната криза е заплаха за човешкия живот и устойчивото развитие и, в крайна сметка — за мира и сигурността;

Г. като има предвид, че понастоящем в световен мащаб средният "екологичен отпечатък" [5] на жител е 2,2 хектара, въпреки че той не бива да надхвърля 1,8 хектара, за да остане в рамките на биологичния капацитет на Земята; като има предвид, че в световен мащаб човекът използва 25 % повече от произвежданото от Земята годишно, или, с други думи, Земята се нуждае от година и три месеца, за да произведе потребеното от нас за една година (2003 г.) (Екологичен доклад за 2006 г. на Световния фонд за дива природа);

Д. като има предвид, че според оценката на ООН от 2005 г. за екосистемата през хилядолетието, от началото на 60-те години на ХХ век се наблюдава спад от 2/3 за всички екосистеми, и че търсенето на природни ресурси се е увеличило със 70 % за същия период;

Е. като има предвид, че според Европейската агенция за околна среда "екологичният отпечатък" на Европа надхвърли биокапацитета си през 1960 г. и понастоящем го надвишава два пъти; като има предвид, че това не е съвместимо с разумното устойчиво развитие;

Ж. като има предвид, че неуспехът до този момент да се придаде стойност на природния капитал, в частност — на екосистемните услуги, е сериозна пречка в общите усилия за установяване на рамка за устойчиво използване на природните ресурси;

З. като има предвид, че не е необходимо интересите на търговията и околната среда да са в противоречие; като има предвид, въпреки това, че устойчивото икономическо благосъстояние в бъдеще ще бъде възможно единствено в основана върху пазара система, в която всички форми на капитал, включително природен капитал, са напълно оценени, а разходите, произтичащи от вредата върху човешкото здраве и околната среда, са изцяло включени в цените на продуктите;

И. като има предвид, че увеличаващият се икономически растеж в развиващите се страни ще увеличи тежестта върху околната среда още повече;

Й. като има предвид, че напредъкът в сферата на "ноу-хау" и технологията е изключително важен за постигане на баланс между икономическия растеж, от една страна, и социалната и екологична устойчивост — от друга;

К. като има предвид, че съгласно член 6 от Договора, утвърден от Кардифския процес, изискванията за опазване на околната среда трябва да бъдат включени във формулирането и прилагането на политиката на ЕС;

Л. като има предвид, че съществува ниска степен на взаимно допълване и недостатъчна координация между различните международни форуми, отговорни за устойчивото развитие (Конвенция за биологичното многообразие, Протокол от Киото, Конвенция за борба с опустиняването, и т.н.), и че, освен това, не съществуват средства за прилагане на тези споразумения в цял свят;

М. като има предвид, че стратегията на ЕС за растеж и заетост [6], подкрепена от Пролетната среща на върха от 2005 г., дава висок приоритет на по-устойчивото използване на природни ресурси и призовава ЕС да бъде начело по пътя към по-устойчиво потребление и производство в глобалната икономика;

Н. като има предвид ръководните принципи за устойчиво развитие, приети от Европейския съвет на 15 и 16 юни 2006 г., които следва да са в основата на устойчивото развитие, и по-специално — принципите, касаещи качеството на живот и солидарността между отделните поколения и в рамките на самите тях;

О. като има предвид, че в своето съобщение относно прегледа на Стратегията за устойчиво развитие на ЕС — програма за действие (COM(2005)0658), Комисията заявява, че:

- ЕС и държавите-членки трябва да продължават да инвестират в изследвания и технологии, за да открият нови начини на производство и потребление по отношение на разходи-ефективност и с ефективно използване на ресурсите,

- ЕС следва да влезе в ролята на световен лидер в ефикасните от екологична гледна точка и енерго-спестяващите технологии, с цел да се намали високата степен на зависимост от природните ресурси,

- ЕС трябва да пази способността на земята да поддържа живот в цялото му разнообразие, да зачита границите на природните ресурси на планетата и да гарантира високо равнище на опазване и подобряване на качеството на околната среда,

- до 2012 г., 12 % от потреблението на енергия в държавите-членки трябва да идва от възобновяеми източници,

- до 2010 г., 21 % от потреблението на електричество в държавите-членки трябва да бъде покрито от възобновяеми източници;

П. като има предвид, че през м. юни 2006 г. Европейският съвет отправи искане, наред с другото, за следното в Обновената стратегия за устойчиво развитие на ЕС:

- стратегията на ЕС за устойчиво използване на природни ресурси следва да бъде съпроводена от редица цели и мерки на равнище на ЕС,

- да се подобри ефективността на ресурсите, с цел намаляване на цялостното използване на невъзобновяеми природни ресурси и свързаните с това въздействия върху околната среда на употребата на суровини, като се използват възобновяеми природни ресурси със скорост не по-висока от тяхната способност за възстановяване;

Р. като има предвид, че Шестата програма за действие в областта на околната среда:

- установява програма, чиито цели са съгласувани с ключовите приоритети на Общността, и по-точно — измененията на климата, природата и биологичното разнообразие, околната среда, общественото здраве и качеството на живот, природните ресурси и отпадъците,

- отправя искане за насърчаването на промени в схемите за субсидиране, които имат значително отрицателно въздействие върху околната среда и не са съвместими с устойчивото развитие,

- отбелязва, че тематичните стратегии трябва да включват съответни качествени и количествени цели и графици, свързани с околната среда,

- и, наред с другото, отправя ясно искане за извършване на проверка на ефективността на политическите мерки и въздействието на субсидиите, по отношение на природните ресурси и отпадъците, както и за установяването на задачи и цели за ефективността на ресурсите и намаленото им използване, като се прекъсне връзката между икономическия растеж и отрицателното въздействие върху околната среда;

С. като има предвид, че в Приложението на Тематичната стратегия се заявява, че:

- в случай, че бъде достигнато годишно подобрение на производителността на ресурсите от 3%, успоредно със също 3% годишен икономически растеж, използването на ресурси би било повече или по-малко устойчиво,

- ако всичко останало бъде еднакво, стабилизиращото използване на суровини не би било достатъчно, за да намали цялостното въздействие на икономиката върху околната среда и да се постигне прекъсване на връзката;

Т. като има предвид, че в своята резолюция от 16 ноември 2005 г. относно спечелването на битката с глобалното изменение на климата [7], Европейският парламент заяви, че развитите страни следва да предприемат сериозно намаляване на емисиите, т.е. с 30 % до 2020 г. и с 60—80 % до 2050 г.;

У. като има предвид, че селското стопанство използва 50 % от цялата земя и потребява 30 % от всички водни запаси и 20 % от всички съществуващи горива;

Ф. като има предвид, че превозите представляват най-бързо разрастващият се отрасъл в крайното потребление и обхващат 40 % от цялото потребление на енергия в света, около 40—80 % от цялото замърсяване на въздуха и 28 % от всички емисии на въглероден двуокис в Европа;

Х. като има предвид, че засилено разбиране на това как природните системи функционират би предоставило нови възможности за добри системи за производство и потребление от екологична гледна точка, като има предвид, че вече съществуват повече от 2000 патентовани технологии, вдъхновени от "биологичната мимикрия" в природата;

Ц. като има предвид, че една от целите за развитие на хилядолетието, приета от Организацията на Обединените нации през 2000 г., беше гарантиране на устойчиво развитие преди 2015 г., посредством интегрирането на устойчивото развитие в националните политики и програми, спирането на загубата на природните ресурси и намаляването наполовина на броя на хората без достъп до безопасна питейна вода; като има предвид, че до 2020 г. условията за живот на поне 140 милиона живеещи в западнали бедни квартали следва да се подобрят значително;

Ч. като има предвид, че всяка година между 5 и 6 милиона души (главно деца) умират от болести, причинени от замърсяване на водата и въздуха; като има предвид, че 370000 преждевременни смъртни случаи са били предизвикани от замърсяване на въздуха в Европа;

Ш. като има предвид, че устойчивото използване на природни ресурси е "conditio sine qua non" за дълготрайно благополучие;

Щ. като има предвид, че основата на повечето проблеми на околната среда е неустойчивото потребление на природни ресурси;

Ъ. като има предвид, че има спешна необходимост от промяна на настоящата система на производство и потребление;

Ю. като има предвид, че обществото зависи преди всичко от продукти, произведени от редица различни материали, например биологични, минерални и синтетични материали, които често се комбинират за производството на сложни материали и като има предвид, че тези материали следва да бъдат използвани и с тях следва да се борави по такъв начин, че когато полезният живот на продукта изтече, те да не се превръщат в безполезен отпадък;

Я. като има предвид, че най-късно до 2015 г. по-доброто управление и избягването на прекомерно експлоатиране на възстановяеми ресурси, такива като рибните запаси, биологичното многообразие, вода, въздух, почва и атмосфера, следва да доведат до възстановяване на увредените морски екосистеми, в съответствие с Плана за прилагане, приет на Срещата на високо равнище на Организацията на Обединените нации за устойчиво развитие в Йоханесбург, през 2002 г.;

АА. като има предвид, че нашата промишлена система се ползва от отдалечени екосистеми посредством търговски средства и често е безразлична към тяхното разрушаване; като има предвид, следователно, че стратегията относно природните ресурси следва да бъде основана на прилагането на методологията на екологичния отпечатък и да има за основна цел да бъде намален екологичният отпечатък на ЕС в света, да постигне водеща роля и да насърчава други страни, които не са членки на ЕС, към същото;

АБ. като има предвид, че най-късно до 2010 г. загубата на биологично разнообразие трябва да бъде спряна, съгласно Плана за прилагане от Йоханесбург;

АВ. като има предвид, че съществуват основни различия между държавите-членки по отношение на производителността на ресурси; като има предвид, че да отстрани тези различия само по себе си би означавало, че подобрената производителност ще намали количеството на използваните природни ресурси и следователно ще намали натиска върху околната среда и ще подобри конкурентноспособната позиция на държавата-членка;

АГ. като има предвид, че държавите с напреднало икономическо развитие и развит сектор на услугите са експортирали към по-слабо развити страни от ЕС и трети страни значителна част от дейностите си, свързани с потребление на енергия и природни ресурси; като има предвид, че Комисията трябва да вземе под внимание факта, че различните държави-членки използват различен обем природен ресурс за достигане на един и същи темп на икономически растеж;

АД. като има предвид, че Планът за устойчиво развитие от Йоханесбург също приканва към разделяне на икономическия растеж и разрушаването на околната среда чрез подобряване на ефикасността и устойчивостта на използването на ресурси и на производствените процеси, както и чрез намаляване на деградацията на ресурси, замърсяването на околната среда и обема на отпадъците;

АЕ. като има предвид, че гореспоменатият план за действие на Европейския съюз по отношение на технологиите в областта на околната среда:

- отбелязва, че ефикасното използване на ресурсите и материалите намалява разходите за индустрията и домакинствата, като по този начин освобождава средства и прави икономиката на ЕС по-малко зависима от редки ресурси и силно нестабилни пазари,

- отбелязва, че редките ресурси често водят до регионални конфликти в развиващите се страни,

- насочва вниманието върху необходимостта да се насърчават технологии, които служат за предотвратяване на природни бедствия или дейности, които могат да доведат до разрушаване на природните ресурси или до нанасянето на щети върху тях;

АЖ. като има предвид, че една политика може да бъде приложена, само ако обществото и потребителите са също насърчени да променят поведението си на потребители, като се съобразяват с изискванията за опазване на здравето и околната среда;

1. С нежелание отбелязва горепосоченото съобщение на Комисията "Тематична стратегия за устойчиво развитие на природните ресурси" и изразява съжаление поради липсата на ясна представа за това как да се осъществи общата цел; счита, че то следва да се разглежда като първи етап в един процес, водещ до широко-обхватна стратегия за устойчиво използване на природните ресурси;

2. Счита, че платформата за действие на Комисията относно изследването на стратегията за устойчиво развитие е твърде предпазлива и ограничена в полето си на приложение и че в настоящата си форма няма да успее да убеди обществениците или политиците, които вземат решения, да продължат да преследват решаващите цели, които тя поставя;

3. Призовава Комисията да установи цели и задачи на политическо и секторно ниво относно ефикасността на ресурсите, както и да ускори работата по подходящи средства за запазване на прогреса;

4. Отбелязва със съжаление, че Тематичната стратегия за устойчиво развитие на природните ресурси не успява да следва целите на Шестата програма за действие на Европейската общност в областта на околната среда (6th EAP); счита, че целите на Шестата програма за действие в областта на околната среда, отнасящи се до устойчивото използване на природни ресурси, няма да бъдат постигнати, освен ако съгласуваните действия, представени в тематичната стратегия, не станат по-ефективни; счита, че това се отнася най-вече до целта да се гарантира, че използването на природни ресурси и тяхното въздействие няма да надвишават капацитета за натоварване на околната среда;

5. Призовава Европейския съюз да засили усилията си и да взима решения с оглед на това да стане най-ефективната икономика в света по отношение на използването на ресурси и енергия; подчертава, че постигането на такива цели би позволило по-голяма независимост и сигурност при доставките на ресурси и енергия и разделяне на икономическия растеж от експлоатацията на природни ресурси;

6. Подчертава, че замърсяването на околната среда, нарастващият недостиг на природни ресурси и суровини и все по-големите затруднения за достигане до тях представляват заплаха за опазването на био-разнообразието и ще предизвикат повишаване на цените до такава степен, че повече или по-малко икономиката и социалните системи в Европейския съюз и в трети страни ще се дестабилизират, както и ще увеличат риска от конфликти; приканва Комисията и Европейския съюз да отговорят по начин, подобаващ на ситуацията;

7. Счита, че въпреки необходимостта от по-специфична информация в някои области, това не трябва да се разглежда като оправдание за отлагането на мерките, които трябва да бъдат предприети за осигуряване на устойчивото използване на природни ресурси; отбелязва, освен това, че наличните понастоящем познания са достатъчни, за да позволят предприемането на практически действия сега, за да се подобри устойчивото използване на природни ресурси;

8. Подчертава основните цели на устойчивото използване на природните ресурси, включително високо ниво на опазване на околната среда и общественото здраве, наличие на природни ресурси за бъдещите поколения, принос за стабилността и благополучието на нашата икономическа и социална система и ограничаване на използването на ресурси с цел да се намалят и стабилизират последиците върху околната среда;

9. Счита, че Комисията трябва да се отнесе сериозно съм Парламента, европейското обществено мнение и околната среда и приканва Комисията да определи задължителни цели и срокове по отношение на природните ресурси по следния начин:

а) да създаде и приложи по-добри практики за всяка производствена верига,

б) да постигне намаляване на количеството на емисиите на парникови газове с най-малко 30 % до 2020 г. и с 80 % до 2050 г. в сравнение със стойностите от 1990 г.;

10. Насърчава Комисията да определи най-добрите практики за основните групи продукти, като започне с десетте най-добри от тях (определени от Комисията) и да приключи в срок от три години. Центърът за данни за природните ресурси (предложен в тематичната стратегия) отговаря за определянето на най-добрите практики;

11. Насърчава Комисията да предложи общностни политики с цел да:

- насърчи взаимодействието между заинтересованите страни и да популяризира прилагането на оценките на жизнения цикъл (LCA) и/или други методи сред дружествата и да предостави информация при поискване,

- да разработи цели по отношение на CO2 на национална и секторна основа;

12. Счита, че тематичната стратегия трябва да включва ръководни принципи, обясняващи необходимите за някои отрасли мерки и необходимите промени, предложени за политиките с цел постигане на устойчиво или по-ефикасно използване на ресурсите;

13. Счита, че с отлагането на практически действия ЕС ще отстъпи от конкурентната си позиция в областта на иновациите и търговията с нови екоефикасни технологии;

14. Счита, че Европейският съюз трябва да бъде начело в търсенето на иновационни решения и в насърчаването на по-ефикасно използване на ресурси, както и че трябва да се стреми към лидерство в световен мащаб в областта на екоефикасните технологии; отбелязва, че пазарът на устойчиви продукти трябва да се разрасне с цел да задоволи нарастващите нужди на бързо увеличаващата се "средна класа" от потребителски стоки и услуги, които съблюдават регионалния и глобален капацитет;

15. Приветства признанието от страна на Комисията, че политиката за устойчивото използване на природни ресурси до момента се е оказала недостатъчно добра;

16. При все че признава, че да се работи по устойчивото използване на природни ресурси е дългосрочен процес, счита, че времеви хоризонт от 25 години, определен в съобщението на Комисията, е твърде дълъг;

17. Приветства факта, че Комисията изцяло е съсредоточила вниманието си върху жизнения цикъл в своето съобщение и насърчава Комисията да следва този подход по пътя към конкретно политическо действие;

18. Подчертава, че усилията на научноизследователската и развойна дейност трябва да бъдат насочени към подобряване на нашето разбиране за начина на функциониране на природните системи, така че системите за производство и потребление да се изграждат при отчитане на биологичните закони, като същевременно се подобрява производителността на ресурсите и се намалява замърсяването;

19. Счита за полезно създаването на Европейски център за данни преди 2008 г., в случай че неговата задача е да извършва периодична оценка и оптимизация на известните показатели, както и да установява допълнителните показатели, необходими за улесняване на постигането на неотложната цел за свеждане до минимум на въздействието на използването на природните ресурси върху околната среда и общественото здраве;

20. Изразява несъгласие с Комисията, според която не са известни показатели, които биха позволили включването понастоящем на конкретни, ясни и планирани във времето цели в тематичната стратегия; отбелязва, че вече известните показатели включват БВП (Брутен вътрешен продукт), ПВМ (Преки вложени материали) и ВПМ (Вътрешно потребление на материали); други показатели, също толкова достъпни и подробни като гореспоменатите, биха се отнасяли за различни аспекти на качеството на живот, като обществено здраве, социална интеграция, осведоменост на обществото относно процесите на вземане на решение и "екологичния отпечатък"; предизвикателството се състои в подобряването на качеството на живот чрез постигане на цели от по-нематериален характер с помощта на информационните и комуникационните технологии и в по-общ план — с помощта на технологии, изискващи по-малко количество природни ресурси, което би довело до отслабване на натиска върху природните ресурси;

21. Предлага Комисията в срок от три години да извърши оценка на възможностите и инструментите за прекъсване на връзката между използването на природни ресурси и икономическия растеж. Преработената тематична стратегия следва да включва тези инструменти за прекъсване. Този подход трябва да бъде приложен и при преразглеждането на съществуващите политики;

22. Подчертава необходимостта от разработване на допълнение към показателя БВП, насочено към качествените аспекти на растежа, и п о-специално — от разработване на методологии за определяне на стойността на природния капитал в този процес;

23. Счита, че ако намалението в потреблението на природни ресурси се съпровожда от преминаване към друга алтернатива, би трябвало първо да се направи проучване на въздействието на въпросната алтернатива върху околната среда;

24. Призовава ЕС да гарантира приноса на всички инструменти и законови разпоредби на Общността като цяло за опазването на природните ресурси и за постигането на устойчиво развитие в ЕС и страни извън ЕС; ЕС трябва да насърчава създаването на стратегии за ресурсите в страни, които не са държави-членки на ЕС, като това трябва да бъде отразено и във фондовете на Съюза и неговата политика за предоставяне на помощи;

25. Счита за важно да се обхване не само общностното потребление на природни ресурси (потребление в рамките на ЕС), но и вносът на ресурси от трети страни;

26. Подчертава необходимостта от поправяне на явните недостатъци на настоящия икономически модел по отношение на определянето на стойност на екосистемните услуги, както и необходимостта от представяне на политическа рамка, която отдава приоритет на ефективността на ресурсите и на производствените системи, постепенно изградени при отчитане на биологичните закони;

27. Счита, че до 2030 г. използването на първични невъзобновяеми ресурси в ЕС трябва да бъде четирикратно намалено, или използването на природни ресурси трябва да бъде двукратно намалено до 2030 г., успоредно с увеличаване на благоденствието в световен мащаб; отбелязва, че могат да се използват следните показатели: ОПМ (Общи потребности от материали), ПВМ (Преки вложени материали) и ВПМ (Вътрешно потребление на материали); отбелязва, че тези показатели показват какви количества ресурси се използват в дадена икономика, както и че производителността на използваните природни ресурси може да се измери при разделяне на стойността на БВП на тези показатели;

28. Изразява съгласие, че понастоящем съществуват много малко съвкупни показатели за въздействие, които да са вече повсеместно възприети за измерване на хода на намалението на въздействието на използване на ресурсите върху околната среда, т. нар. показател за екологична ефективност; счита, че тези показатели трябва да бъдат окончателно определени във възможно най-кратък срок и не по-късно от 2008 г.; отбелязва, че в това отношение трябва да се окаже активна подкрепа за по-нататъшното развитие на "потреблението на материали с отчитане на екологичния фактор";

29. Счита, че могат да се използват пазарни инструменти и субсидии, особено такива с фискален характер, за да се намали използването на ресурси с негативно въздействие върху околната среда, по-специално — чрез преразпределение на субсидиите и чрез поетапно, но бързо намаляване на всички субсидии за неустойчиви дейности и оказване на подкрепа за въвеждането на екологичен данък. Премахването на субсидии, които причиняват вреди за използването на ресурсите, трябва да бъде заложено в подготовката на пътна карта от страна на Комисията, както се изисква в Стратегията за устойчиво развитие;

30. Счита, че преразпределението на субсидиите, например в полза на производството на водна, ветрова и слънчева електроенергия в малък мащаб, ще насърчи използването на нови технологии, ще подобри конкурентната позиция на Европа в световен мащаб и ще намали зависимостта от изкопаеми горива, внесени от други части на света;

31. Отбелязва, че прекъсването на връзката между икономическия растеж и подобряването на ефективността на използването на ресурсите вече се счита за политическа цел в девет държави-членки (включително Германия и Финландия) и Япония; счита, че това относително прекъсване не е достатъчно, тъй като потреблението на природни ресурси остава твърде голямо като абсолютна стойност; следователно подчертава, че една политическа програма относно устойчивото използване на природните ресурси трябва да се съсредоточава върху прекъсването на връзката между икономическия растеж и използването на природни ресурси, което води до намаление както на използваните ресурси, така и на въздействието на използването на ресурсите върху околната среда като абсолютна стойност;

32. Подчертава, че ЕС трябва да определи ясна цел за намаляването на използването на ресурси като абсолютна стойност, като се има предвид, че според анализа в Приложението към Тематичната стратегия трябва да отчитаме годишно подобрение на ефективността на ресурсите от над 3%, както и че двукратното намаление на използването на ресурсите за периода 2005—2030 г. изисква годишно подобрение на ефективността на ресурсите от поне 6%;

33. Счита, че за всяка категория ресурс трябва да се намали двукратно неблагоприятното въздействие на общото използване на ресурсите в ЕС, например чрез секторен подход в строителството, транспорта и други сектори, за да се намали въздействието от използването на тези ресурси и зависимостта от тях;

34. Счита, че целта на тематичната стратегия трябва да бъде повишаване на ефективното използване на природните ресурси, подобряване на тяхното управление и управлението на отпадъците, възприемане на по-устойчиви производствени методи и модели на потребление, както и гарантиране, че използването на природните ресурси не превишава потенциалната тежест, която околната среда може да понесе;

35. Предлага да бъдат определени цели за намаление на използването на природните ресурси в следните сектори: храни, жилищно строителство и транспорт, тъй като според последните проучвания именно те оказват най-значително негативно въздействие върху околната среда;

36. Следователно призовава Комисията да предприеме три ключови действия:

а) идентифициране и разработване на конкретни политики и действия за 20-те основни ресурса (материали) с най-значително въздействие; тези политики и действия трябва да бъдат предложени не по-късно от 2008 г.,

б) подготовка на диалог между заинтересованите страни относно добивните и производствени сектори с най-засилено използване на ресурси с оглед определяне на секторните цели и подходящи мерки за подобряване на ефективността на ресурсите,

в) разработване на стандарти за устойчиво управление и използване на биологични ресурси (например дървен материал, риба, земеделски продукти);

37. Призовава Комисията да насърчава активно разработването на нови модели за предлагане на продукти, например чрез системи за продуктови услуги, които са от полза за потребителя чрез използването по-скоро на услуги, отколкото на продукти, като по този начин оптимизират използването както на енергия, така и на материали;

38. Подчертава, че трябва да бъдат положени усилия за по-ефективно използване на природните ресурси, като изцяло се вземе под внимание въздействието на търговията и се цели прогресивното намаляване на екологичния отпечатък на ЕС в света;

39. Счита, че тематичната стратегия трябва да бъде внедрена на различни нива на политиката, както и във всички области на политиката, които имат отношение към нея; с оглед на това превенцията в областта на отпадъците и установяването на цели за повторно използване и рециклиране в рамките на ЕС трябва да играят основна роля;

40. Изисква Комисията да насърчава технологии, концентрирани към трайни продукти, подлежащи на поправка, повторно използване и рециклиране;

41. Счита, че поправката и повторното използване на продукти удължава живота им и представлява устойчива мярка за постигане на намаляване на производството на отпадъци и повишаване степента на опазване на ресурсите; следователно изисква Комисията и държавите-членки да насърчават активно общество, което повторно използва продукти, чрез образователни, икономически и структурни мерки, като например подкрепа за организации и мрежи за повторно използване и поправка.

42. Подкрепя подхода на тематичната стратегия към анализиране на съществуващите политики, с цел да се засили ефективността на стратегията, но също така предлага да бъдат избрани още на тази фаза най-съществените, съществуващи вече политики, както и тези, които са в процес на разработка (напр.: Тематична стратегия за превенция и рециклиране на отпадъците, интегрирана продуктова политика). Тематичната стратегия също така трябва да бъде в съответствие с целите на Лисабонската стратегия;

43. Предлага идентифициране на слабостите в настоящите европейски политики, които спъват устойчивото използване на природните ресурси;

44. Отбелязва, че Комисията предвижда редовен преглед на Тематичната стратегия с начало 2010 г. и с продължителност от 5 години. Отчита значението на този преглед, но също така подчертава необходимостта той да включва подходящ анализ на действията, предприети с оглед постигане на устойчиво използване на природните ресурси, както и да вземе предвид постоянната нужда от развитие на политика, свързана с постиженията в областта на науката. Прегледът трябва също така да проучи последиците в трети страни от действията на равнище на ЕС;

45. Счита, че по-специално земеделската политика трябва да бъде насочена отчасти към намаляване на натиска върху околната среда посредством устойчивото използване на природните ресурси и да включва, но да не се ограничава до, земя, вода и горива;

46. Набляга на значимостта на глобалното измерение на Европейската политика за устойчиво използване на природните ресурси, както и на нуждата да се гарантира, че каквато и да е стъпка към устойчиво използване на ресурсите в Европа не води към нарастване на последствията за околната среда в трети страни;

47. Счита, че в областта на земеделието трябва да бъде постигнат реален напредък по отношение на изследването на екологичните методи на производство, регулирането и наблюдението, които са свързани между другото с употребата на торове, пестициди и вода, както и с насърчаване на къси производствени вериги, поемащи външните разходи и свързващи условията на околната среда с икономическата помощ;

48. Счита, че трябва да се признаят и подкрепят водещата роля и отговорното използване на природните ресурси в органичното и устойчиво селско стопанство;

49. Счита, че тъй като различни видове риба понастоящем са най-застрашените устойчиви природни ресурси и че тъй като изчезването на видовете може да доведе до по-нататъшни екологични промени, трябва да се приложи сериозна и строга политика в областта на рибарството;

50. Счита, че държавите-членки трябва да приложат стратегията на ЕС за биоразнообразие, както в областта на рибарството, така и в други области, и в сътрудничество с Комисията трябва да вземат мерки за постигане на целта за възпиране на упадъка на биоразнообразието до 2010 г.;

51. Приветства предложението за създаване на група от международни експерти, която ще включва участници от развиващите се страни и която между другото ще разработи критерии за устойчивост, свързани с извличането, събирането и транспортирането на материали и продукти, произхождащи извън рамките на ЕС, и тези критерии ще включват не само стандарти за качество на материалите, но и за качество на продукцията, като взимат под внимание социални и екологични въпроси;

52. Подчертава необходимостта от помощ за развиващите се страни, за страните от Източна Европа, които не са членки на ЕС, и страните от Западните Балкани посредством, но не само, обмен в сферата на технологиите и на "ноу-хау"; допълва, че Европа не може да внася успешно биокапацитет от други държави, без устойчивото използване на ресурси да се превърне в цел и за тези държави и без да се гарантира, че именно внесените ресурси не са свръхексплоатирани или застрашени;

53. Счита, че развиващите се страни имат нужда от помощ, за да изпълняват стандартите на ЕС и изискванията за етикетиране;

54. Подчертава колко е важно за тази тематична стратегия изискването, станало вече част от други стратегии, до 2010 г. от устойчивите природни ресурси да произлиза средно 12 % от потреблението на енергия в рамките на ЕС и 21 % от потреблението на електричество в ЕС, а п о-малкият от тези показатели да достигне 15 % до 2015 г.;

55. Цели да изравни нормата на ЕС относно отчитащи екологичния фактор обществени поръчки със стандарта, постигнат понастоящем от държавата-членка с най-добри резултати в тази област;

56. Счита, съгласно политиката за потребление на възобновяема енергия, че до 2010 г. средно най-малко 12 % от използваните в ЕС възобновяеми суровини трябва да бъдат добивани от източници, които очевидно са устойчиво управлявани — процент, който до 2015 г. трябва да достигне поне 15 %; подчертава в същото време важността на целта на ЕС до 2020 г. да постигне енергоспестяване от 20 %;

57. Счита, че ЕС трябва да направи всичко възможно, за да осигури на потребителите и производителите точна информация за устойчивото използване на природните ресурси, както и че екологичното образование, най-вече засягащо устойчивото потребление, трябва да бъде част от основното образование, и че потребители и производители трябва да бъдат приобщени към идеите за промени, които биха довели до устойчиво използване на природните ресурси;

58. Счита, че производителите трябва да предоставят на обществото информация относно произхода и производствените методи за техните продукти и услуги, както и относно съответните производствени вериги, в това число и информация за въздействието върху околната среда по време на цикъла, през който преминават продуктът и използваните в процеса на производство ресурси както и степента, до която продуктът подлежи на поправка, повторно използване и рециклиране;

59. Счита, че политиката на ЕС трябва да бъде изградена така, че да насърчава държавите-членки да приемат по-амбициозни мерки — и определено да не ги възпира от това — с оглед на подобряване на устойчивото използване на природни ресурси;

60. Счита, че до 2008 г. Комисията трябва да предостави за всеки сектор пътна карта за реформа на схемите за субсидиране, които оказват в значителна степен негативно въздействие върху околната среда и които е трудно да бъдат съобразени с устойчивото развитие — с оглед на тяхното постепенно отменяне;

61. Приветства всички инициативи на Комисията, които биха довели до устойчиво използване на природните ресурси и до намаляване на негативното му влияние върху околната среда;

62. Обръща внимание на необходимостта от подобряване на комуникацията между търговците на дребно и потребителите; в тази връзка призовава Комисията до 2010 г. да разшири понятието за съществуващия енергиен етикет (хладилници, коли, сгради), като включи в него всички групи продукти, използващи енергия;

63. Предлага Комисията да изготви, в рамките на три години, методология за измерване на въздействието върху околната среда на всяка производствена верига;

64. Предлага Комисията да проверява на всеки три години напредъка в подобряването на ефективността на ресурсите;

65. Препоръчва използването на международната експертна група (предложена в Тематичната стратегия), с цел разпростиране на най-добрите практики и целите, свързани с въглеродния двуокис, на глобално равнище;

66. Възлага на своя председател да предаде настоящата резолюция на Съвета и Комисията.

[1] Документ на Съвета 10117/2006, 9.6.2006 г.

[2] ОВ L 197, 21.7.2001 г., стр. 30.

[3] ОВ L 242, 10.9.2002 г., стр. 1.

[4] ОВ C 157 Е, 6.7.2006 г., стр. 77.

[5] "Екологичен отпечатък" е израз на степента, в която човекът потребява природните ресурси на Земята, изчислена в хектари продуктивна земя.

[6] Съобщение до Пролетния Европейски съвет — Съвместна работа за растеж и заетост — Ново начало за Лисабонската стратегия (COM(2005)0024).

[7] ОВ C 280 Е, 18.11.2006 г., стр. 120.

--------------------------------------------------